b'\n_START_ARTICLE_\nVileika (up\xc4\x97)\n_START_SECTION_\nT\xc4\x97km\xc4\x97\n_START_PARAGRAPH_\nSrov\xc4\x97s prad\xc5\xbeia Baltarusijos Breslaujos rajone esan\xc4\x8diame Plius\xc5\xb3 e\xc5\xbeere, v\xc4\x97liau up\xc4\x97 teka daugiausiai \xc5\xa1iaur\xc4\x97s ir \xc5\xa1iaur\xc4\x97s ryt\xc5\xb3 kryptimi per pelk\xc4\x97tas Peresveto e\xc5\xbeero apylinkes. Auk\xc5\xa1tupyje vaga sureguliuota. Did\xc5\xbeiausi intakai: Melnupyt\xc4\x97, Kobilka, Perebrodj\xc4\x97. \xc5\xbdiotys Latvijoje, prie Upmal\xc4\x97s kaimo. Ilgis 12\xc2\xa0km, tame tarpe 11,5\xc2\xa0km Latvijos (Kraslavos rajono) teritorija. Bendras baseino plotas\xc2\xa0\xe2\x80\x93 70.1\xc2\xa0km\xc2\xb2, tame tarpe 36,5 km\xc2\xb2 Latvijoje.\n_START_SECTION_\nPasienio up\xc4\x97\n_START_PARAGRAPH_\nDabartiniu metu up\xc4\x97 4,6\xc2\xa0km atkarpoje sudaro gamtin\xc4\x99 tarpvalstybin\xc4\x99 Latvijos\xe2\x80\x93Baltarusijos sien\xc4\x85. Ir viduram\xc5\xbeiais Vileikos srov\xc4\x97 skyr\xc4\x97 valstybes. Baltarusi\xc5\xb3 istorikas V.Voroninas, tyrin\xc4\x97damas Lietuvos metrik\xc4\x85, aptiko \xc4\xafra\xc5\xa1\xc4\x85, kad 1529 m. Vilniuje pos\xc4\x97d\xc5\xbeiav\xc4\x99s Lietuvos seimas patvirtino LDK\xe2\x80\x93Livonijos tarpvalstybin\xc4\x99 sien\xc4\x85, \xc4\x97jusi\xc4\x85 Kobylos (senasis Vileikos pavadinimas) upe._NEWLINE_Metrikoje minimas ir mil\xc5\xbeini\xc5\xa1kas Kobylos akmuo, ky\xc5\xa1oj\xc4\x99s i\xc5\xa1 vandens Dauguvoje, netoli nuo dab. Vileikos \xc5\xbeio\xc4\x8di\xc5\xb3. Nugludintas riedulys tarnavo kaip atskaitos ta\xc5\xa1kas apra\xc5\xa1ant tarpvalstybin\xc4\x99 sien\xc4\x85, bet kliud\xc4\x97 laivybai. 1818 m. spalio 25 d. akmuo buvo sunaikintas, sprogdintojai prie\xc5\xa1 tai j\xc4\xaf apmatavo: ilgis vir\xc5\xa1 vandens pavir\xc5\xa1iaus buvo 34,1\xc2\xa0m, o auk\xc5\xa1tis\xc2\xa0\xe2\x80\x93 3,2\xc2\xa0m. \xc5\xbdinomo archeologo J\xc5\xabrio Urtano (jis yra i\xc5\xa1leid\xc4\x99s knyg\xc4\x85 apie i\xc5\xa1skirtinius Latvijos riedulius) nuomone, tai gal\xc4\x97jo b\xc5\xabti vadinamasis Boriso akmuo. Tokie sta\xc4\x8diatiki\xc5\xb3 kry\xc5\xbeiumi ir slavi\xc5\xa1kais u\xc5\xbera\xc5\xa1ais pa\xc5\xbeym\xc4\x97ti Boriso akmenys yra aptinkami Dauguvos auk\xc5\xa1tupyje, dabartin\xc4\x97s Baltarusijos teritorijoje. Norint hipotez\xc4\x99 patvirtinti, reik\xc4\x97t\xc5\xb3 aptikti susprogdinto akmens nuolau\xc5\xbe\xc4\x85 su i\xc5\xa1kaltais \xc5\xbeenklais. Tarp i\xc5\xa1likusi\xc5\xb3 akmenini\xc5\xb3 nuoskil\xc5\xb3 tai rasti nepavyko, gali b\xc5\xabti, kad ie\xc5\xa1komos nuolau\xc5\xbeos guli apne\xc5\xa1tos dumblu Dauguvos dugne._NEWLINE_Kad up\xc4\x97 Vileika buvo ir yra pasienie\xc4\x8di\xc5\xb3 saugoma up\xc4\x97 patvirtina ir kiti, neoficial\xc5\xabs (liaudi\xc5\xa1ki) jos pavadinimai: Grani\xc4\x8dnaja (liet. Valstybin\xc4\x97s Sienos), Polskaja (liet. Lenkijos) ir Beloruskaja (liet. Baltarusijos). Pastarieji du up\xc4\x97vard\xc5\xbeiai naudoti senosios Livonijos ir dab. Latvijos gyventoj\xc5\xb3, kurie taip pabr\xc4\x97\xc5\xbedavo, kad rytinis krantas priklauso Abiej\xc5\xb3 Taut\xc5\xb3 Respublikai ar Baltarusijai.'